หุ้นกลุ่มเหมืองแร่ร่วง ฉุดตลาดหุ้นยุโรปปิดลบ
 ตลาดหุ้นยุโรปปิดร่วงลงเมื่อคืนนี้ (8 ธ.ค.) โดยได้รับแรงกดดันจากการร่วงลงของหุ้นกลุ่มเหมืองแร่ หลังจากมีรายงานว่ามูลค่าการค้าต่างประเทศของจีนหดตัวลงในเดือนพ.ย. ซึ่งข้อมูลดังกล่าวส่งผลให้นักลงทุนวิตกกังวลเกี่ยวกับแนวโน้มเศรษฐกิจทั่วโลก
9 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.8% ปิด  (8 ธ.ค.) ที่ 365.75 จุด, ดัชนี CAC-40 ตลาดหุ้นฝรั่งเศสปิดที่ 4,681.86 จุด ลดลง 74.55 จุด หรือ -1.57%, ดัชนี DAX ตลาดหุ้นเยอรมันปิดที่ 10,673.60 จุด ร่วงลง 212.49 จุด หรือ -1.95% และดัชนี FTSE 100 ตลาดหุ้นลอนดอนปิดที่ 6,135.22 จุด ลดลง 88.30 จุด หรือ -1.42%
นักลงทุนวิตกกังวลเกี่ยวกับแนวโน้มเศรษฐกิจโลก หลังจากจีนซึ่งเป็นตลาดนำเข้าและส่งออกรายใหญ่ของโลกนั้น รายงานว่า มูลค่าการค้าต่างประเทศของจีนในเดือนพ.ย.ปรับตัวลง 4.5% เมื่อเทียบรายปี สู่ระดับ 2.16 ล้านล้านหยวน (3.37 แสนล้านดอลลาร์) ซึ่งลดลงเป็นเดือนที่ 9 ติดต่อกัน ข้อมูลดังกล่าวได้ฉุดหุ้นกลุ่มเหมืองแร่ร่วงลง โดยหุ้นบีเอชพี บิลลิตัน ร่วงลง 5.5% หุ้นแองโกล อเมริกัน ดิ่งลง 12.3% หุ้นริโอทินโต ร่วงลง 8.4% และหุ้นซีดริลล์ ร่วงลง 9.5%
ขณะที่นักลงทุนจับตาดูการประชุมของธนาคารกลางสหรัฐ (FED) ในวันที่ 15-16 ธ.ค.นี้ เพื่อดูว่าเฟดจะปรับขึ้นอัตราดอกเบี้ยหรือไม่ หลังจากที่เจ้าหน้าที่ระดับสูงของเฟดได้ออกมาส่งสัญญาณดังกล่าว โดยล่าสุดนายเดนนิส ล็อคฮาร์ท ประธานเฟดสาขาแอตแลนต้ากล่าวว่า เศรษฐกิจและตลาดการเงินในปัจจันอยู่ในภาวะที่เอื้ออำนวยต่อการปรับขึ้นอัตราดอกเบี้ยในการประชุมครั้งนี้